KOMISSION PÄÄTÖS,

tehty 29 päivänä kesäkuuta 1990,

korkin neuvoa-antavan komitean perustamisesta (90/351/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

sekä katsoo, että

komissiolle on tärkeää kerätä ammatinharjoittajien ja kuluttajien lausunnot korkkitammenviljelyä ja korkinvalmistusmenetelmää koskevan alan kehityksen aiheuttamista ongelmista,

kaikkien tämän alan kehitykseen suoraan osallisten ammattialojen sekä kuluttajien on voitava osallistua komission pyytämien lausuntojen laatimiseen, ja

jäsenvaltioiden kyseiset ammattiyhdistykset sekä kuluttajaryhmittymät ovat perustaneet yhteisön tasolle järjestöjä, jotka voivat edustaa kaikkien jäsenvaltioiden vastaavia ryhmiä,

ON PÄÄTTÄNYT SEURAAVAA:

1 artikla

1 Perustetaan komission yhteyteen korkin neuvoa-antava komitea, jäljempänä `komitea`.

2 Komitea muodostuu seuraavien taloudellisten eturyhmien edustajista: maataloustuottajat, maatalousosuuskunnat, kyseisen alan teollisuus ja kauppa, maatalousalan ja kyseisen teollisuuden työntekijät sekä kuluttajat.

2 artikla

1 Komissio voi kuulla komiteaa kaikissa korkkialan tuotantoa, jalostusta, kaupanpitämistä ja korkin käyttöä koskevissa ongelmissa.

2 Komitean puheenjohtaja voi ilmoittaa komissiolle, että on aiheellista kuulla komiteaa sen toimivaltaan kuuluvassa asiassa, josta sille ei ole esitetty lausuntopyyntöä.

Puheenjohtaja toimii tällä tavoin erityisesti jonkin edustettuna olevan taloudellisen eturyhmän pyynnöstä.

3 artikla

1 Komiteassa on 18 jäsentä.

2 Paikat jaetaan seuraavasti:

- yhdeksän tuottajille ja osuuskunnille,

- kuusi teollisuudelle ja kaupalle,

- kaksi maatalousalan ja korkkiteollisuuden työntekijöille,

- yksi kuluttajille.

4 artikla

1 Komissio nimittää komitean jäsenet yhteisön tasolle perustettujen, 1 artiklan 2 kohdassa tarkoitettuja taloudellisia eturyhmiä parhaiten edustavien ja toiminnaltaan korkkialan yhteiseen markkinajärjestelyyn kuuluvien ammatillisten järjestöjen ehdotuksesta. Kuluttajien edustajat nimitetään kuitenkin kuluttajien neuvoa-antavan komitean ehdotuksesta.

Nämä järjestöt ehdottavat kutakin täytettävää edustajanpaikkaa varten eri maiden kansalaisista kahta ehdokasta.

2 Komitean jäsenen toimikausi on kolme vuotta. Heidät voidaan nimittää uudeksi toimikaudeksi. Suoritetut tehtävät eivät oikeuta palkkioon.

Kolmen vuoden toimikauden päätyttyä komitean jäsenet jatkavat tehtävissään, kunnes heidän seuraajansa nimitetään tai heidän toimikautensa uusitaan.

Jos joku jäsenistä eroaa tehtävästään tai kuolee tai jos jäsentä ehdottanut järjestö pyytää hänen korvaamistaan, hänet korvataan 1 kohdassa määrättyä menettelyä noudattaen.

3 Komissio julkaisee luettelon jäsenistä tiedoksi Euroopan yhteisöjen virallisessa lehdessä.

5 artikla

1 Komitea valitsee komissiota kuultuaan puheenjohtajan kolmeksi vuodeksi.

Puheenjohtaja valitaan ensimmäisessä äänestyksessä läsnä olevien jäsenten kahden kolmasosan enemmistöllä ja myöhemmissä äänestyksissä läsnä olevien jäsenten yksinkertaisella enemmistöllä. Jos äänet menevät tasan, komissio huolehtii tilapäisesti puheenjohtajuudesta.

2 Komitea valitsee kaksi varapuheenjohtajaa kolmeksi vuodeksi.

Varapuheenjohtajat valitaan niiden taloudellisten eturyhmien edustajista, joihin puheenjohtaja ei kuulu.

Valinta toimitetaan 1 kohdassa määrättyä menettelyä noudattaen.

Komitea voi samaa menettelyä noudattaen nimittää muita jäseniä työvaliokuntaan. Tässä tapauksessa työvaliokunnassa on puheenjohtajan lisäksi enintään yksi edustaja kustakin komiteassa edustettuna olevasta taloudellisesta eturyhmästä.

Työvaliokunta valmistelee ja järjestää komitean työt.

6 artikla

1 Ainoastaan komission edustajat, komitean jäsenet, tai heidän estyessään sattuessa heidän sijaisensa, sekä 3 ja 4 kohdan mukaisesti kutsutut henkilöt voivat osallistua kokouksiin tai olla niissä läsnä.

2 Jäsenen ollessa estynyt järjestö tai järjestöt, joille on annettu paikka komiteassa, voivat nimetä sijaisen, joka on valittava komission ja kyseisen järjestön tai kyseisten järjestöjen yhdessä vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai kyseisiä järjestöjä edustavien jäsenten kokonaismäärästä. Tämä lukumäärä on vähintään yksi ja enintään kaksitoista.

Komitean sihteeristölle on ilmoitettava sijaisen nimeämisestä vähintään seitsemän päivää ennen kokousta.

3 Sellaisen järjestön pyynnöstä, jolle on annettu yksi tai useampi paikka komiteassa, puheenjohtaja voi yhdessä komission yksiköiden kanssa kutsua järjestön pääsihteerin tai sihteeristön jäsenen osallistumaan komitean kokouksiin tarkkailijana.

Pääsihteerin ollessa estynyt hän voi kuitenkin luovuttaa tarkkailijapaikkansa nimeämälleen toiselle henkilölle.

Tarkkailijoilla ei ole puheoikeutta. Puheenjohtaja voi kuitenkin yhdessä komission yksiköiden kanssa antaa heille tämän oikeuden.

4 Kun esityslistan aiheet ovat luonteeltaan hyvin teknisiä ja poikkeavat siten komitean tavallisesta työstä, puheenjohtaja voi sellaisen järjestön pyynnöstä, jolle on annettu yksi tai useampi paikka komiteassa, ja yhdessä komission yksiköiden kanssa kutsua yhden tai useamman asiantuntijan osallistumaan komitean työhön.

Komissio voi omasta aloitteestaan kutsua kenet tahansa, jolla on erityistä asiantuntemusta jostakin esityslistaan merkitystä aiheesta, osallistumaan asiantuntijana komitean asioiden käsittelyyn.

Asiantuntijat osallistuvat kuitenkin ainoastaan sen asian käsittelyyn, joka on syynä heidän läsnäoloonsa.

7 artikla

Komitea voi yhdessä komission yksiköiden kanssa perustaa työryhmiä työnsä helpottamiseksi.

8 artikla

1 Komitea kokoontuu komission toimipaikassa tämän kutsusta. Työvaliokunta kokoontuu sen puheenjohtajan yhdessä komission kanssa esittämästä kutsusta.

2 Komission asianomaisten yksiköiden edustajat osallistuvat komitean, työvaliokunnan ja työryhmien kokouksiin.

3 Komission yksiköt huolehtivat komitean, työvaliokunnan ja sen työryhmien sihteeristön tehtävistä.

9 artikla

Komitea käsittelee asioita, joista komissio on pyytänyt lausuntoa. Äänestäminen ei ole käytössä.

Pyytäessään komitean lausuntoa komissio voi asettaa määräajan, jonka kuluessa lausunto on annettava.

Komiteassa edustettuina olevien taloudellisten eturyhmien kannat ovat komissiolle toimitetussa kertomuksessa.

Jos komitea hyväksyy pyydetyn lausunnon yksimielisesti, se tekee yhteiset johtopäätökset, jotka liitetään kertomukseen. Komissio antaa tulokset asioiden käsittelystä tiedoksi neuvostolle tai hallintokomiteoille viimeksi mainittujen pyynnöstä.

10 artikla

Rajoittamatta perustamissopimuksen 214 artiklan määräysten soveltamista, komitean jäsenet eivät saa ilmaista tietoja, jotka ovat tulleet heidän tietoonsa komitean tai työryhmien työssä, jos komissio ilmoittaa komitean jäsenille, että pyydetty lausunto tai esitelty asia on luonteeltaan luottamuksellinen.

Tässä tapauksessa ainoastaan komitean jäsenet ja komission yksiköiden edustajat osallistuvat kokouksiin.

11 artikla

Tämä päätös tulee voimaan 29 päivänä kesäkuuta 1990.

Tehty Brysselissä 29 päivänä kesäkuuta 1990.

Komission puolesta

Ray MAC SHARRY

Komission jäsen